ნევის ბრძოლა

ნევის ბრძოლა — ბრძოლა რუსეთისა და შვედეთის ჯარებს შორის მდინარე ნევაზე. გაიმართა 1240 წლის 15 ივლისს. შვედები მიზნად ისახავდნენ მდინარე ნევის შესართავისა და ქ. ლადოგის ხელში ჩაგდებას, რომ დაუფლებოდნენ „ვარიაგებიდან ბერძნებამდე“ გზის უმნიშვნელოვანეს უბანს. შვედეთის ჯარებს სარდლობდა მეფე ერიკ XI-ის სიძე ბირგერი. ნოვგოროდის მთავარი ალექსანდრე იაროსლავის ძე მდინარე ვოლხოვის გზით ლადოგის ტბასთან პირველი მივიდა. ამ დროისათვის შვედებმა თავიანთ მოკავშირეებთან (ნორვეგიელები და ფინელები) ერთად მდინარე იჟორის შესართავს მიაღწიეს. რუსებმა ისარგებლეს ნისლით, უეცრად დაესხნენ მათ თავს და გაანადგურეს. თვით ბირგერი ალექსანდრე იაროსლავის ძემ პირისპირ ბრძოლაში დაჭრა. ამ ბრძოლაში გამოჩენილი მხედრთმთავრული ხელოვნებისა და მამაცობისათვის ალექსანდრე იაროსლავის ძეს ნეველი შეარქვეს.

ნევის ბრძოლაში რუსეთის გამარჯვებამ აღკვეთა ჩრდილოეთიდან მტრის თავდასხმის საშიშროება და უზრუნველყო რუსეთის საზღვრების უსაფრთხოება შვედეთის მხრიდან.

იხილეთ აგრეთვე
 ალექსანდრე ნეველი

ლიტერატურა

კატეგორია:შვედეთის ბრძოლები
კატეგორია:რუსეთის ბრძოლები
კატეგორია:XIII საუკუნის ბრძოლები
კატეგორია:1240 წლის ბრძოლები